**У Г О В О Р**

**о снабдевању електричном енергијом**

 О додели јавне набавке мале вредности, закључен дана 02.02.2016.године између:

1. БОРСКОГ УПРАВНОГ ОКРУГА, Моше Пијаде 19, 19210 Бор ( у даљем тексту: Наручилац), кога заступа начелник Мирослав Кнежевић, спец.криминалиста

и

 2. ЕПС СНАБДЕВАЊЕ ДОО Београд ( у даљем тексту:Испоручилац), кога заступа Mилена Радивојевић

**ПРЕДМЕТ УГОВОРА И УСЛОВИ ПРОДАЈЕ**

Члан. 1

Предмет Уговора је куповина електричне енергије за потребе Наручиоца.

Уговор је додељен по спроведеном поступку за јавне набавке мале вредности, по јавној набавци број 1/2016 - Набавка електричне енергије за Борски управни округ на 4 мернa места, а на основу прихваћене понуде евидентиранe код Наручиоца под бројем: 914-401-1/2016-01/I од 19.01.2016. године, која је саставни део Уговора.

Испоручилац се обавезује да Наручиоцу прода електричну енергију, а Наручилац да преузме и плати електричну енергију испоручену у количини и на начин утврђен овим уговором.

Уговорена вредност набавке једнака је процењеној вредности набавке.

Испоручилац је балансно одговоран за место примопредаје купца.

Количина и квалитет

Члан 2.

Уговорне стране обавезу продаје, односно преузимања и плаћања електричне енергије извршиће према следећем:

• Врста продаје: стална и гарантована

• Капацитет испоруке: на бази месечне потрошње по мерним местима Наручиоца

• Период испоруке: од фебруара 2016.године до фебруара 2017.године 00:00h-24:00h према централно - европском времену (ЦЕТ)

Место испоруке: 4 мерна места Наручиоца и то: 2 у Бору, 1 у Кладову и 1 у Неготину.

Уговорена количина електричне енергије ће се испоручити са фреквенцијом и напоном који одговара вредностима утврђеним правилима о раду преносног система.

Цена електричне енергије

Члан 3.

Укупна вредност (на основу процењене потрошње на нивоу 12 месеци): двотарифно и по јединственој тарифи електричне енергије износи 386.378,49 динара без обрачунатог ПДВ-а словима (тристотинеосамдесетшест хиљада тристотинеседамдесетосам динара и 49/100) динара, а по количини и вредности реализоваће се током пословне 2016/2017. године, сходно месечним потрошњама, с тим што Наручилац није у обавези да реализује количине и вредности у целости. Испоручилац може тражити корекцију цена из своје понуде, у току трајања уговореног периода, једино ако дође до промене опште цене електричне енергије на тржишту предметних добара за 5 и више процената, што ће доказати достављањем изјашњења (у некој од прописаних форми) о повећању цена електричне енергије репрезентативних понуђача наведених добара. Акциза за утрошену електричну енергију није урачуната у понуђену цену активне електричне енергије.

Наручилац ће Испоручиоцу, платити испоручену електричну енергију заједно са трошковима балансирања по уговореној цени из става 1 овог члана, а све по условима из прихваћене понуде која је саставни део Уговора.

У цену из става 1 и 2 овог члана су урачунати и трошкови балансирања, а нису урачунати трошкови накнаде за подстицај повлашћених произвођача електричне енергије и трошкови услуге и дистрибуције преноса .

Место испоруке

Члан 4.

Сва обрачунска мерна места купца и то: у пословном објекту Борског управног округа на адреси Моше Пијаде бр.19,19210 Бор (број бројила: 6193851 и 9075205 ), у објекту на адреси Саве Ковачевића бр.1, 19320 Кладово (број бројила 16036367) и у објекту на адреси Одељење инспекцијских послова Неготин, М. Тита бр. 3, (број бројила 1625677).

Снабдевач се обавезује да врста и ниво квалитета испоручене електричне енегије

буде у складу са Правилником о раду преносног ситема (''Службени гласник РС'',бр.55/8 и 3/12).

Снабдевач се обавезује да испоручи електричну енергију у складу са Одлуком о усвајању правила о раду тржишта електричне енергије (''Службени гласник РС'' бр. 120/12), Правилима о раду преносног система, Правилима о раду дистрибутивног система и Уредбом о условима испоруке електричне енергије, као и другим подзаконским прописима који регулишу испоруку електричне енергије.

Обрачун и начин плаћања

Члан 5.

Испоручилац, на основу прописа Републике Србије који се односе на трошкове преноса и трошкове накнаде за подстицај повлашћених произвођача, издаје Наручиоцу рачун у два примерка за обрачунски период. Испоручилац рачун доставља преко поште.

Продавац у рачуноводственој исправи, која мора бити подобна за плаћање према прописима Републике Србије, посебно исказује цену продате електричне енергије са трошковима балансирања, трошкове преноса и трошкове накнаде за подстицај повлашћених произвођача електричне енергије, а порез на додату вредност се у рачуноводственој исправи исказује посебно уколико према прописима Републике Србије терети Испоручиоца као пореског дужника.

Члан 6.

Купац је дужан да измири своје обавезе, по пријему оригиналног рачуна, до 20-ог у текућем месецу за претходни месец. У случају кашњења у измирењу обавеза према условима из претходног става, Купац је дужан да снабдевачу за период доцње плати законску камату прописану Законом. Плаћање ће се вршити на рачун Снабдевача, по писменим инструкцијама назначеним на самом рачуну, са позивом на број рачуна који се плаћа. Сматраће се да је Купац измирио своје обавезе када Снабдевачу уплати на рачун укупан износ цене за преузету енергију.

Трошкови опомињања и други трошкови везани за обрачун затезне камате, падају на терет Испоручиоца.

Накнадне корекције већ фактурисане камате могуће су само уколико су условљене Законом, ако је у њима садржан погрешан обрачун (оспорене или накнадно установљене грешке) и ако су резултати посебног договора између Наручиоца и Испоручиоца (протокол, отпис камате и сл.)

Гаранције

Члан 7.

 Испоручилац се обавезује да на дан закључења Уговора Наручиоцу преда:

 -бланко соло меницу регистровану код Народне Банке Србије са клаузулом «без протеста» са овлашћењем да је Наручилац може попунити на износ од 10% од уговорене вредности уговора, као гаранцију за добро извршење посла са роком важења 30 дана дужим од рока испоруке.

Уз меницу Извршилац предаје и картон депонованих потписа и одговарајуће менично овлашћење.

Гаранција ће бити наплатива у случају кашњења у испоруци или неиспоруци добара у свему у складу са овим уговором.

Наручилац стиче право да реализује гаранцију у случају да буде испуњен неки од услова из претходног става.

Неизвршење уговорених обавеза

Члан 8.

Уговорне стране су сагласне да ће у случају настанка штете повредом одредби овог уговора, уговорна страна која је проузроковала штету, накнадити другој страни стварну штету, у складу са законом.

Виша сила

Члан 9.

Виша сила ослобађа Испоручиоца обавезе да испоручи, а Наручиоца да преузме количине електричне енергије, утврђене Уговором за време њеног трајања.

Као виша сила, за Уговорне стране, сматрају се непредвиђени природни догађаји који имају значај елементарних непогода (поплаве, земљотреси, пожари и сл.), као и догађаји и околности који су настали после закључења овог уговора који онемогућавају извршење уговорних обавеза, а које уговорна страна није могла спречити, отклонити или избећи. Под таквим догађајима сматрају се и акти надлежних државних органа и оператора преносног система донети у складу са правилима о раду преносног система, а у циљу обезбеђивања сигурности електроенергетског система.

Уговорна страна која је погођена деловањем више силе обавезна је да обавести другу уговорну страну о почетку и завршетку деловања више силе, као и да предузме потребне активности ради ублажавања последица више силе.

Рок трајања Уговора

Члан 10.

Уговор се закључује на период од једне године, а уколико након истека овог рока, остане неиспоручена укупна уговорена количина електричне енергије, уговор се може продужити до коначне испоруке уговорене количине електричне енергије, а најдуже још 6 месеци, уз писану сагласност обе уговорне стране, закључивањем посебног анекса у писаној форми.

Раскид уговора

Члан 11.

У случају једностраног раскида Уговора због неиспуњења обавеза друге Уговорне стране, Уговорна страна која намерава да раскине Уговор ће другој Уговорној страни доставити у писаној форми обавештење о разлозима за раскид Уговора.

Решавање спорова

Члан 12.

Уколико је по законима Републике Србије Испоручилац домаће лице, Испоручилац и Наручилац су сагласни да је за решавање међусобних спорова који настану из овог уговора и/или у вези са овим уговором надлежан стварно надлежни суд по закону и да се за све што није посебно уређено овим уговором примењује Закон о облигационим односима у верзији која је у примени у Републици Србији и други материјални закони и прописи Републике Србије.

Уговорне стране су сагласне да су у току поступка за решавање спора насталог међу уговорним странама обе уговорне стране дужне да наставе да извршавају своје обавезе утврђене уговором под претњом последица утврђених уговором и утврђених законима и другим прописима који се односе на извршење обавеза утврђених уговором.

Завршне одредбе

Члан 13.

Овај уговор се сматра закљученим када га потпишу овлашћена лица уговорних страна и овере печатом.

Члан 14.

Уговор је сачињен у 6 (шест) истоветних примерка, од којих свака страна задржава по 3 (три примерка).

 **ИСПОРУЧИЛАЦ НАРУЧИЛАЦ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Име и презиме овлашћеног лица Име и преиме овлашћеног лица**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Потпис овлашћеног лица Потпис овлашћеног лица**